b'\n_START_ARTICLE_\nR\xc3\xbcgen\n_START_PARAGRAPH_\nR\xc3\xbcgen (lat. Rugia) er en \xc3\xb8y syd i \xc3\x98stersj\xc3\xb8en og Tysklands st\xc3\xb8rste \xc3\xb8y, beliggende i den tyske delstaten Mecklenburg-Vorpommern. Sammen med noen sm\xc3\xa5 \xc3\xb8yer omkring utgj\xc3\xb8r den Landkreis Vorpommern-R\xc3\xbcgen med Bergen auf R\xc3\xbcgen som fylkeshovedstad. Lengden p\xc3\xa5 \xc3\xb8ya er 52 km og bredden 41 km. Den har et areal p\xc3\xa5 926\xc2\xa0km\xc2\xb2, og best\xc3\xa5r av st\xc3\xb8rre landomr\xc3\xa5der sammenbundet med meget smale sandstriper som skiller lagunene Nordr\xc3\xbcgener Bodden og Westr\xc3\xbcgener Bodden fra \xc3\x98stersj\xc3\xb8en. Sundet som atskiller R\xc3\xbcgen fra fastlandet kalles Strelasund, og vollen som b\xc3\xa6rer vei og jernbane over sundet kalles R\xc3\xbcgendamm. I 2007 ble en ny forbindelse \xc3\xa5pnet \xe2\x80\x93 en 4,1 km lang bro.\n_START_SECTION_\nNatur og geografi\n_START_PARAGRAPH_\nLandskapet best\xc3\xa5r av israndavsetninger og endemorener som er blitt delvis oversv\xc3\xb8mt med havniv\xc3\xa5hevningen etter Siste istid. Enkelte av halv\xc3\xb8yene best\xc3\xa5r av krittstein \xe2\x80\x93 sammen med den danske \xc3\xb8ya M\xc3\xb8n inngikk engang ogs\xc3\xa5 R\xc3\xbcgen i et stort kalksteinsplat\xc3\xa5 \xe2\x80\x93 men i ettertid har erosjon slitt ned de fleste krittklippene som idag ikke overstiger 118 meter (161 moh.). Morenelandskapet er fruktbart, og de store mengdene morenegrus og -sand gj\xc3\xb8r strandsonene ettertraktede for bading._NEWLINE_R\xc3\xbcgen har tre nasjonalparker: Jasmund nasjonalpark (3.003 ha) som omfatter 0,3 km\xc2\xb2 med krittklipper, og Vestpommerske boddenlandskap nasjonalpark (80.500 ha) som omfatter 805 km\xc2\xb2 av Bodden-lagunene om omkringliggende strandsoner. P\xc3\xa5 R\xc3\xbcgen starter ogs\xc3\xa5 den 2\xc2\xa0500 km naturskj\xc3\xb8nne veistrekningen Deutsche Alleenstra\xc3\x9fe, som g\xc3\xa5r s\xc3\xb8rover i flere forgreninger helt til Baden-W\xc3\xbcrttemberg i S\xc3\xb8r-Tyskland._NEWLINE_De viktigste byene er Bergen og Sassnitz. R\xc3\xbcgen er knyttet til fastlandet gjennom en bro over Stralsund, og byen Stralsund er den historiske \xc2\xabporten\xc2\xbb til R\xc3\xbcgen. De mest kjente badestedene er Binz, Sellin, G\xc3\xb6hren, Baabe og Thiessow. Det g\xc3\xa5r jernbane og hovedvei til Bergen og andre byer, mens \xc3\xb8yen Hiddensee i vest og Kap Arkona-omr\xc3\xa5det i nord er bilfrie. Sassnitz har ferjeforbindelser til Danmark, Sverige, Klaipeda og St. Petersburg. I G\xc3\xbcttin ved Bergen ligger den eneste flyplassen p\xc3\xa5 \xc3\xb8ya \xe2\x80\x93 R\xc3\xbcgen lufthavn.\n_START_SECTION_\nHistorie\n_START_PARAGRAPH_\nDet er dyssegraver fra steinalderen mange steder p\xc3\xa5 R\xc3\xbcgen, og ved inngangen til v\xc3\xa5r tidsalder regner man med at stammen rugiere bebodde omr\xc3\xa5det p\xc3\xa5 \xc3\xb8ya og fastlandet. I folkevandringstiden kan denne stammen ha grunnlagt et konged\xc3\xb8mme lengre s\xc3\xb8r, i dagens Ungarn. En annen folkegruppe, ranere, grunnla et rike p\xc3\xa5 600-tallet med befestede borger og en sterk fl\xc3\xa5te, og hersket her til 1168. De tilba guden Svantevit, og grunnla religi\xc3\xb8se helligdommer med regional, vestslavisk betydning. Valdemar I av Danmark \xc3\xb8dela under et korstog helligdommene og la under seg R\xc3\xbcgen i 1168, anf\xc3\xb8rt av h\xc3\xa6rf\xc3\xb8rer og biskop Absalon av Roskilde og Lund som kristnet ranerne. Den danske Fyrsted\xc3\xb8mmet R\xc3\xbcgen grunnla det f\xc3\xb8rste klosteret i Bergen i 1193, og tyske innvandrere ble snart den dominerende befolkningsgruppen til fortrengsel for de opprinnelige, slaviske gruppene. Stralsund ble grunnlagt i 1234, og kirkens og byenes makt \xc3\xb8kte raskt._NEWLINE_Etter den siste slaver-vasallens d\xc3\xb8d i 1325 kom R\xc3\xbcgen en stund under Hertugd\xc3\xb8mmet Pommern. \xc3\x98ya tilh\xc3\xb8rte Sverige som en del av Svensk Pommern mellom 1648 og 1815, som resultat av svenskenes seier under tredve\xc3\xa5rskrigen. I korte perioder p\xc3\xa5 maksimalt et \xc3\xa5r mistet svenskene tre ganger makten over R\xc3\xbcgen til tyske kurfyrster eller Danmark. En lengre okkupasjon stod Napoleon for i \xc3\xa5rene 1807\xe2\x80\x9313. Ved Kielfreden 1814 ble \xc3\xb8ya dansk, men endelig underlagt Konged\xc3\xb8mmet Preussen etter Wienkongressen i 1815._NEWLINE_R\xc3\xbcgen er kjent som et mye bes\xc3\xb8kt ferie- og badeomr\xc3\xa5de. Under andre verdenskrig var det et yndet feriem\xc3\xa5l for samfunnstoppene, ogs\xc3\xa5 norske nazistiske ledere og forfattere. Fra 1936 ble det enorme ferieanlegget Prora bygget ut mellom Sassnitz og Binz, men det ble aldri tatt i bruk f\xc3\xb8r krigen satte en stopper for ferdigstillelsen. Under DDR ble de mange ferieanleggene nasjonalisert under Aktion Rose den 10. februar 1953, det antas at nasjonaliseringsaksjonen skyldtes et bes\xc3\xb8k Walter Ulbricht avla p\xc3\xa5 R\xc3\xbcgen.'